REGULAMENTUL (CE) NR. 627/2007 AL COMISIEI
din 6 iunie 2007
de stabilire a restituirilor la export în cadrul sistemului A1 pentru fructele cu coajă (migdale descojite, alune în coajă, alune descojite, nuci comune în coajă)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2200/96 al Consiliului din 28 octombrie 1996 privind organizarea comună a piețelor în sectorul fructelor și legumelor (1), în special articolul 35 alineatul (3) paragraful al treilea,
întrucât:
(1)
Regulamentul (CE) nr. 1961/2001 al Comisiei (2) stabilește normele de aplicare a restituirilor la export în sectorul fructelor și al legumelor.
(2)
În temeiul articolului 35 alineatul (1) din Regulamentul (CE) nr. 2200/96, în măsura în care este necesar, pentru a permite exportul de cantități semnificative din punct de vedere economic, produsele exportate de Comunitate pot face obiectul unei restituiri la export, în limitele stabilite prin acordurile încheiate în conformitate cu articolul 300 din tratat.
(3)
În conformitate cu articolul 35 alineatul (2) din Regulamentul (CE) nr. 2200/96, trebuie vegheat ca fluxurile comerciale generate anterior de regimul restituirilor să nu fie perturbate. Din acest motiv, precum și datorită sezonalității exporturilor de fructe și legume, se impune stabilirea cantităților pentru fiecare produs, pe baza nomenclaturii produselor agricole pentru restituirile la export stabilite de Regulamentul (CEE) nr. 3846/87 al Comisiei (3). Aceste cantități trebuie alocate ținând seama de caracterul mai mult sau mai puțin perisabil al produselor respective.
(4)
În temeiul articolului 35 alineatul (4) din Regulamentul (CE) nr. 2200/96, restituirile trebuie stabilite luând în considerare, pe de o parte, situația existentă și perspectivele de evoluție a prețurilor și disponibilitatea fructelor și a legumelor pe piața Comunității și, pe de altă parte, prețurile practicate în comerțul internațional. Trebuie luate în considerare, de asemenea, cheltuielile de comercializare și transport, precum și aspectul economic al exporturilor previzionate.
(5)
În conformitate cu articolul 35 alineatul (5) din Regulamentul (CE) nr. 2200/96, prețurile se stabilesc pe piața comunitară ținând seama de prețurile cele mai avantajoase din punct de vedere al exportului.
(6)
Situația comerțului internațional sau cerințele specifice ale anumitor piețe pot necesita diferențierea restituirii pentru un anumit produs în funcție de destinația acestuia.
(7)
Migdalele descojite și alunele, precum și nucile comune în coajă pot face în prezent obiectul unor exporturi semnificative din punct de vedere economic.
(8)
Întrucât fructele cu coajă au o perioadă de stocare relativ îndelungată, restituirile la export pot fi stabilite la intervale mai mari de timp.
(9)
Pentru a utiliza cât mai eficient resursele disponibile și ținând seama de structura exporturilor din Comunitate, se impune stabilirea restituirilor la exportul de fructe cu coajă conform sistemului A1.
(10)
Măsurile prevăzute în prezentul regulament sunt conforme cu avizul Comitetului de gestionare a fructelor și a legumelor proaspete,
ADOPTĂ PREZENTUL REGULAMENT:
Articolul 1
(1) Ratele de restituire la exportul de fructe cu coajă, perioada de depunere a cererilor de licențe și cantitățile prevăzute sunt stabilite în anexa la prezentul regulament.
(2) Licențele eliberate pentru ajutorul alimentar, menționate la articolul 16 din Regulamentul (CE) nr. 1291/2000 al Comisiei (4), nu se scad din cantitățile prevăzute în anexa la prezentul regulament.
(3) Fără a aduce atingere articolului 5 alineatul (6) din Regulamentul (CE) nr. 1961/2001, durata de valabilitate a licențelor de tip A1 este de trei luni.
Articolul 2
Prezentul regulament intră în vigoare la 24 iunie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 iunie 2007.